T.ITI03 - “'Oe e o vau”
’Oe tō’u fenua, tō’u ’āi’a o Tepoto i Napuka
Mai te pūpū ra ’oe tei ’itehia i ni’a i te one tahatai
Tei Hao nei au i teie nei
Tei tahatai
Tāhiri te mata’i i ni’a i tō’u aro
Tāpiri iho nei au i tō’u mata
Fa’aro’o a’e ra vau i te muhumuhu o te mata’i
E... Mihi, ta’i atu ra vau

Mihi au ia ’oe e Tepoto
Mihi au i tō’u nā metua
Vaiiho mai nei tō’u metua iā’u i Hao
Ia ha’api’i au, ia manuia ho’i au i tā’u ha’api’ira’a
E, ia haere au i mua
Ia roa’a mai i te hō’ē ’ohipa maitata’i nō’u, nō ananahi

Terā rā, tē mihi pūai nei au ia rāua
Tē mihi pūai nei au i tō’u fenua
E’ita rā vau e ha’aparuparu, e ha’amarirau
Inaha, tē tīa’i nei te Ao iā’u
’Oia nei, tē ti’aturi nei au iā’u
Tē ti’aturi nei au i tō’u ananahi
Tē ti’aturi nei au i tō’u mau moemoeā

’Oia nei, e ’ā’amu teie e tīa’i nei iā’u, nō te pāpa’i
E orara’a ’āpī teie e tīa’i nei iā’u, nō te patu
Parau mau, ’e’ere roa atu i te mea ’ōhie
Inaha, ua ātea vau i tō’u nā metua
Inaha, ua mihi noa vau i te mau mahana ato’a
Terā rā,
Teie au ! Tē tū noa nei au !
E fa’afa’aitoito vau iā’u iho ia manuia mai au

Nō reira
A ’āpe’e mai iā’u
Haere mai
A hoe ana’e tāua, a fano, a haere ana’e tāua
I mua, i mua roa
I ni’a, i ni’a roa
’Oia,
A haere ana’e tāua e tāpapa i tō tāua orara’a ’āpī
’Oe e o vau
’Oia mau
’Oe, e tō’u Ti’aturira’a, e o vau

